Kersgeskenk koopwenke - Jou Geld | Solidariteit WêreldJou Geld | Solidariteit Wêreld
Tuis › Artikels › Kersgeskenk koopwenke
Kersfees is om die draai en binnekort sal die deurklokkie lui en jy jou gaste en geliefdes innooi. Is jy gereed en het jy seker gemaak dat die finansiële verantwoordelikhede en voorbereidings in plek is? Miskien is jy onkant betrap. Moenie paniekerig raak nie, daar is 'n paar wenke wat jy vir enige laaste nippertjie geldbesteding kan oorweeg.
Carla Oberholzer, skuldadviseur by DebtSafe, sê: "Dit Is nie eintlik spaarsamig om jou inkopies vir die laaste minuut te los nie. Daar is drie tipe scenario's waarom Kersgeskenke wel op die laaste oomblik sou aangeskaf moet word en wat natuurlik nie 'n arm of 'n been in die proses mag kos nie:
Dinge was finansieel taai die jaar en jy kon nog nie geskenke aankoop nie, aangesien jou begroting beperk is.
Dit is maklik om 'n paar mense op jou Kersfeeslys te kon vergeet het – die afgelope paar maande was omtrent gejaagd.
Kersfees het nader gekruip en jy raak paniekbevange om die laaste bietjie 'bekostigbare' geskenkinkopies betyds te kan klaarkry."
Hier is koopwenke wat jy kan oorweeg wanneer dit by Kersgeskenke kom:
Sorg dat jy 'n Kersfeesvoorraad- of geskenklys het en skryf so gou moontlik jou plan van aksie neer, aangesien jou tyd beperk is.
Kyk uit vir goedkoop pryse en werklike winskopies.
Vergelyk pryse van die items wat jy moet aanskaf en kies winkels wat naby jou huis geleë is om in die proses brandstof te bespaar.
Maak seker dat jy nie oorspandeer nie en hou by jou lysie.
Maak seker jy is tevrede met die items in jou inkopiemandjie.
Moenie winkels toe gaan net om te loer wat daar is nie – jy sal altyd items vind wat jy 'benodig'.
Pak 'n geskenkmandjie vir iemand spesiaal. Wat van 'n aandete-pakkie met 'n resep in en bekostigbare bestanddele daarby?
Of, dink bietjie aan iets soos 'n 'pamperlang geskenkpakkie' en Kersfeeskous inisiatief deur 'n lang kous/sokkie te koop en dit met bekostigbare lekkernye te vul.
Die geskenk van 'n ervaring: Gee vir 'n geliefde 'n handgemaakte geskenkbewys of koepon vir 'n kookkuns-, bak en brou-klas, 'n gratis haarsny, kunsklas of 'n fotografiesessie.
Maak gebruik van gratis afleweringsaanbiedinge wanneer jy jou inkopies aanlyn doen. Dit is altyd lekker om 'n geskenk in die gemak van jou eie huis te koop – dit nog teen 'n goeie prys ook. En, om nie te betaal vir die aflewering daarvan nie.
Wat van koekies, souse, konfyte of stroop as geskenke te gee? Jy kan tuisgemaakte presente maak en van jou suurlemoenboom se suurlemoene, byvoorbeeld, gebruik vir daardie heerlike (aanmaak) stroop, wat almal so baie van hou.
Loer deur die winskopie-vertoonrakke by die winkel, MAAR maak asseblief seker dat die items wat daar is wel op jou voorraadlysie of geskenklysie is, en werklik op 'afslag' is.
Jy kan altyd besluit om eerder nie geskenke te koop nie.
Kwaliteittyd saam met jou geliefdes is baie meer werd as fisiese presente.
Om niks te koop nie is seker die kosbaarste en spaarsamigste Kersfees-wenk van almal.
Bekostigbare Kersgeskenke is wel op die laaste nippertjie bekombaar, maar probeer om dinge eenvoudig te hou en sit so bietjie hart en liefde daarin.